**Tájékoztató Párlat előállítása saját pálinkafőzővel**

A jövedéki jogszabályok lehetőséget biztosítanak arra, hogy saját tulajdonú gyümölccsel,  
gyümölcsből származó alapanyaggal és saját tulajdonú pálinkafőzővel – meghatározott  
feltételekkel – magánfőzőként párlatot állítson elő. Magánfőzőként évente legfeljebb 86 liter  
párlat állítható elő, amely után jövedéki adót nem kell fizetni.

**A desztillálóberendezés bejelentése, nyilvántartásba vétele**

Ha magánfőzésre szolgáló desztillálóberendezés kerül a tulajdonába, vagy korábban bejelentett  
adatai változnak, azt 15 napon belül köteles bejelenteni a lakóhelye szerinti önkormányzati  
adóhatósághoz.   
A desztillálóberendezés birtoklásához jövedéki típusú engedélyre nincs szüksége, azonban  
köteles megőrizni és hatósági ellenőrzéskor bemutatni a desztillálóberendezés feletti jogszerű  
tulajdonszerzést igazoló iratot.

**A magánfőzés speciális szabályai**

Magánfőzőként évente legfeljebb 86 liter párlat állítható elő, amely után jövedéki adót nem  
kell fizetni. A magánfőzött párlatot – a magánfőzőn kívül – kizárólag a családtagjai vagy vendégei fogyaszthatják el, illetve csak adóraktárnak értékesítheti.   
Tárgyévben és háztartásonként, vagy csak bérfőzetőként, vagy csak magánfőzőként lehet  
párlatot előállíttatni vagy előállítani. Ha egy háztartásban több magánfőző él, az éves  
kedvezményes adómértékű mennyiségi korlátok szempontjából az általuk főzött mennyiségek  
összeadódnak.

**A párlatelőállítás bejelentése 2021. január 1-től**

A magánfőzést – a párlat előállítása előtt – be kell jelenteni a NAV-hoz.   
A bejelentését – papíralapon (postai úton: Nemzeti Adó- és Vámhivatal Veszprém Megyei Adó- és Vámigazgatósága 8200 Veszprém, Brusznyai Árpád utca 22-26) vagy elektronikusan – a „Bejelentés a magánfőzött párlat  
előállításáról” elnevezésű, NAV\_J49 jelű nyomtatványon kell megtennie, amely a NAV  
honlapján, (www.nav.gov.hu) érhető el. A bejelentése alapján a NAV magánfőzöttpárlat-származási igazolást állít ki és küld Önnek,  
amivel igazolni tudja az előállított párlat jogszerű eredetét. Ha az előzetesen bejelentett párlatmennyiségnél több párlatot állított elő – de annak mennyisége  
nem haladja meg a 86 litert – akkor a különbözetről, a tárgyév végéig tájékoztatnia kell a NAV-  
ot a NAV\_J49 nyomtatványon. A NAV – a bejelentése alapján – a különbözetre is  
magánfőzöttpárlat-származási igazolást állít ki és küld Önnek.

**Az adómentes mennyiség felett előállított párlatra vonatkozó szabályok**

Az évente magánfőzéssel előállítható párlatmennyiség (86 liter) túllépésekor a  
többletmennyiséget köteles haladéktalanul bejelenteni a NAV-nak az „Egyéb jövedéki  
szakterületi bejelentések, kérelmek, nyilatkozatok” elnevezésű, NAV\_J42 jelű  
nyomtatványon. Az előállított többletmennyiséget – egyeztetve a NAV-val – meg kell semmisíteni. A javasolt megsemmisítési időpontot – a NAV\_J42 jelű nyomtatványon – legalább 3 munkanappal előre kell bejelentenie.  
A megsemmisítés csak akkor kezdhető meg, illetve a NAV részvétele nélkül csak akkor  
végezhető el, ha ehhez a NAV kifejezetten hozzájárult.